जुए में हारकर पाण्डवों ने कृष्णमृगचर्म धारण किया और वन में जाने के लिए तैयार हो गए। दुष्ट दुःशासन ने द्रौपदी को बहुत कटु वचन बोले तथा भरी सभा में भीमसेन को ‘बैल’ कहकर निर्लज्ज की तरह नाचने-कूदने लगा। यह देख-सुनकर भीमसेन ने कहा- ‘मैं सब धनुर्धरों के सामने ही धृतराष्ट्र के सारे-के-सारे पुत्रों का संहार करके शांति प्राप्त करूँगा। यह मेरी सत्य शपथ है।’ पाण्डव राजसभा से बाहर निकले तो दुर्योधन उनको चिढ़ाने लगा। तब भीमसेन ने भरी सभा में फिर कहा- ‘मैं दुर्योधन का, अर्जुन कर्ण का और सहदेव शकुनि का नाश करेंगे। देवता हमारी बात अवश्य पूरी करेंगे। मैं गदा से दुर्योधन की जाँघ तोड़कर उसके सिर पर अपना पाँव रखूँगा और दुःशासन के कलेजे का गर्म-गर्म खून पीऊँगा।’